ΑΠΌΦΑΣΗ 2013/308/ΚΕΠΠΑ ΤΟΥ ΣΥΜΒΟΥΛΙΟΥ της 24ης Ιουνίου 2013 για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα κατά της Λευκορωσίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29, Εκτιμώντας τα ακόλουθα: (1) Στις 15 Οκτωβρίου 2012, το Συμβούλιο εξέδωσε την απόφαση 2012/642/ΚΕΠΠΑ (1) σχετικά με περιοριστικά μέτρα κατά της Λευκορωσίας. (2) Το Συμβούλιο εκτιμά πως, προκειμένου να διευκολυνθεί ο πολιτικός διάλογος, θα πρέπει να ανασταλεί η ταξιδιωτική απαγόρευση που έχει επιβληθεί στον κ. Uladzimir Uladzimiravich Makei δυνάμει του άρθρου 3 παράγραφος 1 της απόφασης 2012/642/ΚΕΠΠΑ ενόσω διατελεί Υπουργός Εξωτερικών της Δημοκρατίας της Λευκορωσίας. Η αναστολή θα πρέπει να υπάγεται στην επανεξέταση που αναφέρεται στο άρθρο 8 παράγραφος 2 της απόφασης 2012/642/ΚΕΠΠΑ. (3) Η απόφαση 2012/642/ΚΕΠΠΑ θα πρέπει επομένως να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 8 της απόφασης 2012/642/ΚΕΠΠΑ αντικαθίσταται από το ακόλουθο κείμενο: «Άρθρο 8 1. Τα μέτρα που αναφέρονται στο άρθρο 3 παράγραφος 1, στον βαθμό που ισχύουν για τον κ. Uladzimir Uladzimiravich Makei, αναστέλλονται ενόσω διατελεί Υπουργός Εξωτερικών της Δημοκρατίας της Λευκορωσίας. 2. Η παρούσα απόφαση ισχύει έως τις 31 Οκτωβρίου 2013. Τελεί υπό διαρκή επανεξέταση. Μπορεί να ανανεωθεί ή να τροποποιηθεί, κατά περίπτωση, εάν το Συμβούλιο διαπιστώσει ότι οι στόχοι της δεν έχουν επιτευχθεί.». Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Λουξεμβούργο, 24 Ιουνίου 2013.

[Source: multi_eurlex | Tokens: 1507]